AIŠKINAMASIS RAŠTAS

Dėl kurortinio, poilsio ir turizmo sezono laikotarpio Molėtų rajono savivaldybės teritorijoje nustatymo

1. **Parengto tarybos sprendimo projekto tikslai ir uždaviniai**

Molėtų rajono savivaldybės tarybos 2011 m. rugsėjo 15 d. sprendimo Nr. B1-178 „Dėl mažmeninės prekybos alkoholiniais gėrimais licencijų išdavimo tvarkos aprašo patvirtinimo“, 21 punktu buvo nustatytas kurortinio, poilsio ir turizmo sezono Savivaldybės teritorijoje – nuo balandžio 1 d. iki spalio 1 d.

Pasikeitus teisės aktams, reglamentuojantiems mažmeninės prekybos alkoholio produktais licencijų išdavimą, Molėtų rajono savivaldybės tarybos 2011 m. rugsėjo 15 d. sprendimas Nr. B1-178 „Dėl mažmeninės prekybos alkoholiniais gėrimais licencijų išdavimo tvarkos aprašo patvirtinimo“ pripažintas netekusiu galios. Atsižvelgus į tai ir vadovaudamasi Lietuvos Respublikos alkoholio kontrolės įstatymo 18 straipsnio 1 dalies 3 punktu, savivaldybės taryba nustato kurortinio, poilsio ir turizmo sezono laikotarpį.

Parengto sprendimo projekto tikslas – nustatyti kurortinio, poilsio ir turizmo sezono laikotarpį Molėtų rajono savivaldybės teritorijoje.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 4 dalis;

Lietuvos Respublikos alkoholio kontrolės įstatymo 18 straipsnio 1 dalies 3 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – nustatytas kurortinio, poilsio ir turizmo sezono laikotarpis sudarys galimybę išduoti licencijas verstis sezonine mažmenine prekyba alkoholiniais gėrimais.

Neigiamų pasekmių nėra.

**4. Priemonės sprendimui įgyvendinti**

Patvirtinus sezoniškumo laikotarpį Molėtų savivaldybės teritorijoje, pagal poreikį bus išduodamos licencijos.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.

Parengė

Aldona Rusteikienė

Turto skyriaus vedėja